Vandale grou gate in spoggholfbaan | Netwerk24
Vandale grou gate in spoggholfbaan
Deur Christiaan Du Plessis 19 Augustus 2018 19:42
Die gate wat rondom een van die putjies van die gholfbaan gegrawe is. Foto: Facebook
Gedeeltes van 'n spoggholfbaan in die Oos-Kaap is verwoes kort voordat 'n toernooi van die Sonskyn-gholfreeks daar begin.
Die Wild Coast Sun-uitdaagtoernooi skop Maandag by die Wild Coast Sun-buiteklub se gholfbaan suidoos van Port Edward af.
Die bestuurspan van die toernooi het Sondagoggend uitgevind dat 'n groot aantal gate op ses setperke gegrawe is.
Michael Hollick, 'n professionele gholfspeler wat ook aan die toernooi deelneem, het Sondag foto's van die skade op sosiale media gelaai.
Hollick beweer die vandalisme kan aan weerwraak toegeskryf word. Personeel daar is glo onlangs deur die klub afgedank oor 'n onwettige staking.
Thomas Abt, adjunkkommissaris van die Sonskyn-gholfreeks, kon nie dié beweringe bevestig nie. Hy sê dit bly 'n raaisel wie vir die skade verantwoordelik is en hoekom die gate gegrawe is. Daar was geen ooggetuies nie.
Netwerk24 verneem daar is ook boodskappe op die vlaggies van die gholfbaan geskryf.
Die buiteklub kon nie Sondagaand vir kommentaar bereik word nie.
"Ons is natuurlik almal geskok en ons kan nie glo wat gebeur het nie," sê Abt. Die vermoede is dat grawe die vorige aand gebruik is om die setperke te beskadig.
Die toernooi gaan steeds voort. Die skade is by die 12de tot 17de putjies aangerig en daarom sal net die eerste nege putjies Maandag gebruik word, sê Abt.
"Dit gee die span kans om die gras op die setperke van die volgende nege putjies vir die volgende dag te herstel. Dit gaan beslis die spel beïnvloed, want dit sal waarskynlik langer as 'n maand neem om volkome te herstel. Die bestuur en die spelers het egter besluit ons gaan voort met die toernooi om die klub te ondersteun."
Local community dig up the greens at the Wild Coast Sun last night! We were meant to be playing a @Sunshine_Tour event this week! Local community has just affected about R400 000 being spent in the area in fees to caddies, Clubhouse staff and tourism.... pic.twitter.com/bRF1XRKVFq